**Informatīvais ziņojums**

**“Par dalībvalsts statusa maiņu Latvijas Republikai**

**Daudzpusējā investīciju garantiju aģentūrā”**

Informatīvais ziņojums ir sagatavots, lai informētu par dalībvalsts statusa maiņu Latvijas Republikai Pasaules Bankas grupas Daudzpusējā investīciju garantiju aģentūrā (MIGA)[[1]](#footnote-1) un lemtu par Latvijas Republikas statusa maiņu jeb graduāciju atbilstoši Latvijas attīstības līmenim un statusam Pasaules Bankas grupā.

**I. Daudzpusējā investīciju garantiju aģentūra**

MIGA ir viena no piecām organizācijām Pasaules Bankas grupā – tā ietver arī Starptautisko Rekonstrukcijas un attīstības banku[[2]](#footnote-2) (IBRD), Starptautisko Attīstības asociāciju (IDA)[[3]](#footnote-3), Starptautisko Finanšu korporāciju (IFC),[[4]](#footnote-4) un Starptautisko Investīciju strīdu izšķiršanas centru (ICSID).[[5]](#footnote-5) Pasaules Bankas grupas mērķis ir galējas nabadzības izskaušana un kopīgas labklājības veicināšana attīstības valstīs, un katrai no tās organizācijām ir konkrēts darbības mandāts: IBRD un IDA nodrošina finansējumu, sniedz konsultācijas un tehnisko atbalstu attīstības valstu valdībām jeb publiskajam sektoram – IBRD palīdz vidēja ienākuma un kredītspējīgām nabadzīgām valstīm, bet IDA palīdz pasaules nabadzīgākajām valstīm. Savukārt IFC, MIGA un ICSID loma ir privātā sektora stiprināšana attīstības valstīs – nodrošinot finansējumu, tehnisko atbalstu, politiskā riska apdrošināšanu un strīdu izšķiršanu privātajam sektoram, tai skaitā finanšu institūcijām.

MIGA darbības mandāts ir veicināt pārrobežu privātās investīcijas attīstības valstīs, nodrošinot garantijas investoriem un kreditoriem, sniedzot aizsardzību pret attīstības valstu valdību rīcību, kas var ietekmēt projektu īstenošanu, jeb politiskā riska apdrošināšanu, un izsniedzot kredīta garantijas. MIGA atbalsts attiecas uz tādiem riskiem, kas saistīti ar valūtas konvertāciju un pārskaitījumiem, valdību līgumu laušanu, atsavināšanu, karu un pilsoņu nemieriem. Darbības mandāta īstenošanā MIGA mērķis ir maksimāli veicināt saņēmējvalstu attīstību, īstenojot projektus, kas ir ekonomiski, ekoloģiski un sociāli ilgtspējīgi.

COVID-19 radītās nenoteiktības kontekstā globālās ārvalstu tiešās investīcijas 2020. gadā samazinājās līdz pat 40%, tādējādi MIGA loma ir jo īpaši nozīmīga, sniedzot drošību privātajiem investoriem turpināt veikt investīcijas un piedāvājot lielāku stabilitāti, palīdzot vadīt un mazināt valstu riskus. Reaģējot uz pandēmijas izraisīto krīzi, 2020. gada aprīlī MIGA apstiprināja USD 6.5 mljrd. krīzes finansējumu un pārorientēja savas darbības kapacitāti uz neatliekamu medicīnas iekārtu finansēšanu, apgrozāmā kapitāla nodrošināšanu mikro, maziem, vidējiem un lieliem uzņēmumiem, un individuāliem saimnieciskās darbības veicējiem, kā arī sniedza atbalstu īstermiņa finansējuma vajadzībām attīstības valstu valdībām. Krīzes finansējums tika novirzīts četriem mērķiem:

1. atbalsts valdībām kredīta kvalitātes uzlabošanai (nodrošinājuma veidā), lai nodrošinātu iespēju aizņemties finanšu resursus medicīnas aprīkojuma, aizsargierīču, medikamentu un medicīnas pakalpojumu finansēšanai;
2. riska mazināšanas instrumenti kredītiestādēm un finanšu institūcijām, lai tās spētu turpināt kreditēšanu valstīs ar zemiem un vidējiem ienākumiem;
3. atbalsts valdībām kredīta kvalitātes uzlabošanai (nodrošinājuma veidā), lai nodrošinātu to aizņemšanās spēju ekonomikas atlabšanas projektu īstenošanā;
4. atbalsts tirdzniecības finansēšanā, lai nodrošinātu preču piegādes nepārtrauktību caur globālajām piegāžu ķēdēm, jo īpaši valstīs ar zemiem ienākumiem un nestabilās valstīs.

2020. finanšu gada ietvaros MIGA pārrobežu privātajiem investoriem kopumā izsniedza USD 4 mljrd. jaunās garantijās, palīdzot mobilizēt USD 7.3 mljrd. kopējā attīstības finansējumā. Aptuveni puse no MIGA garantijām sniedza atbalstu projektu īstenošanai pasaules nabadzīgākajās jeb IDA valstīs un nestabilās valstīs, un vairāk kā 20% no izsniegtajām garantijām nodrošināja atbalstu ar klimata pārmaiņām saistītos projektos. Rezultātā ar MIGA nodrošinājuma palīdzību tiks nodrošināta piekļuve elektroenerģijai aptuveni 12,4 milj. cilvēku, novērsts aptuveni 3 milj. tonnu oglekļa dioksīda emisiju ekvivalenta gadā, atbalstīti aizdevumi USD 5,5 mljrd. apmērā, preču iegāde vietējā tirgū sasniegs USD 4.3 milj. gadā, un nodokļos un nodevās saņēmējvalstu valdības iekasēs USD 197 milj. Reģionālā griezumā vislielākais garantiju apjoms 2020.finanšu gadā izsniegts Latīņamerikas un Karību jūras reģionā – USD 1.480 mljrd., Subsahāras Āfrikā – USD 1.282 mljrd., Eiropas un Centrālāzijas reģionā – USD 499.2 milj., Dienvidāzijā – USD 444.2 milj., Tuvo Austrumu un Ziemeļāfrikas reģionā – USD 168 milj. un Austrumāzijas un Klusā okeāna reģionā – USD 88.1 milj.

**II. Latvijas Republikas dalībvalsts statuss Pasaules Bankas grupā**

Atbilstoši Pasaules Bankas grupas 1982. gada graduācijas politikai valstis, kas sasniegušas konkrētu valsts attīstības un kopējās ekonomiskās situācijas līmeni un kvalificējas noteiktiem kritērijiem, ir tiesīgas anulēt II kategorijas (saņēmējvalsts) statusu. Balstoties uz šiem kritērijiem, Latvija 2007. gadā anulēja II kategorijas statusu IBRD,[[6]](#footnote-6) pārejot uz I kategorijas (donorvalsts) statusu, ņemot vērā, ka Latvijas nacionālais kopienākums (NKI) uz vienu iedzīvotāju pārsniedza tā brīža kritērijos izvirzīto USD 6 055 slieksni, un Latvijai bija brīva pieeja starptautiskajiem kapitāla tirgiem, kā arī spēja aizņemties uz izdevīgākiem nosacījumiem, salīdzinot ar IBRD piedāvātajiem. Vienlaikus tika vērtēts Latvijas progress ekonomisko un sociālo attīstību veicinošo institūciju izveidē un to kapacitātes nodrošināšanā. Līdz ar donorvalsts statusa iegūšanu IBRD Latvija 2008. gadā kļuva arī par Starptautiskās Attīstības asociācijas (IDA)[[7]](#footnote-7) donorvalsti, pārejot no II grupas (saņēmējvalsts) uz I grupu (donorvalsts) un uzsākot regulāru iemaksu veikšanu IDA resursu papildināšanā, piedaloties Daudzpusējā parādu atlaišanas iniciatīvā, kā arī iesaistoties Pasaules Bankas politikas veidošanā nabadzīgo valstu atbalstam.[[8]](#footnote-8) Savukārt IFC un ICSID dalībvalstis formāli netiek iedalītas kategorijās. Līdz ar to vienīgā no Pasaules Bankas grupas institūcijām, kurā Latvija joprojām atrodas II grupas (saņēmējvalsts) statusā ir MIGA.

Iestājoties MIGA 1998. gadā, Latvija tika klasificēta II kategorijā jeb saņēmējvalsts (attīstības valsts) statusā. Līdz šim laika posmā no 2004. līdz 2009. gadam ar MIGA garantiju atbalstu Latvijā ir realizēti 4 finanšu sektora projekti par kopējo ieguldījumu summu USD 179 milj. apmērā. Kopš 2009. gada nav bijis neviens pieprasījums no privātā sektora pēc MIGA garantiju atbalsta investīcijām Latvijā. Savukārt Igaunijā un Lietuvā MIGA līdz šim nav sniegusi garantiju atbalstu investīcijām. Investoru zemais pieprasījums pēc MIGA garantijām investīcijām Baltijas valstīs skaidrojams ar to, ka politiskais risks Baltijas valstīs tiek uzskatīts par nebūtisku, ņemot vērā Baltijas valstu augsto attīstības līmeni un dalībvalstu statusu OECD. Līdz ar to ir uzsākts sarunu process par Baltijas valstu statusa maiņu MIGA no II uz I kategoriju**.**

**III. Latvijas Republikas graduācija MIGA**

Kļūstot par MIGA I kategorijas valsti, Latvijai kopā ar pārējām Baltijas valstīm tiks nodrošināts Ziemeļvalstīm līdzvērtīgs statuss - donorvalsts. Vienota Baltijas valstu pāreja uz MIGA I kategoriju stiprinās Latvijas kā donorvalsts reputāciju un pārstāvību Pasaules Bankas grupā. Atbilstoši MIGA konvencijas 39. pantam statusa maiņas gadījumā palielināsies arī Latvijas balsstiesību apjoms MIGA – no pašreizējām 395 balsīm (0.18% no kopējā balsstiesību apjoma) uz 413 balsīm (0.19% no kopējā balsstiesību apjoma). Latviju kopā ar pārējām Ziemeļu un Baltijas valstīm Eiropā pārstāvēs MIGA reģionālais birojs Parīzē. Jāpiemin, ka no 2019.gada 1.novembra Latvijas un pārējo Baltijas valstu turpmākas sadarbības organizēšana ar IFC tika pārcelta no Pasaules Bankas grupas Eiropas un Centrālāzijas departamenta uz Rietumeiropas departamentu Parīzē, kas strādā ar Ziemeļvalstīm. Ar šo pāreju stiprinātas Latvijas kā donorvalsts attiecības ar IFC, tādējādi veicinot Latvijas privātā sektora iesaisti un eksporta iespējas attīstības tirgos. Līdzīgi kā Ziemeļvalstis, arī Latvija kā donorvalsts spēs efektīvāk stiprināt sadarbību ar MIGA, kas sniegs Latvijas uzņēmumiem iespēju saņemt MIGA atbalstu garantiju veidā investīcijām eksporta tirgos attīstības valstīs. Līdz ar Latvijas statusa maiņu, MIGA plāno organizēt plašu biznesa pasākumu Latvijā 2021.gada novembrī, tiekoties ar publiskā un privātā sektora pārstāvjiem. **Tādējādi, ņemot vērā augstāk minētos graduācijas ieguvumus un Latvijas valsts augsto attīstības līmeni (dalībvalsts statusu OECD), kā arī to, ka pārējās Pasaules Bankas grupas institūcijās (IBRD, IDA) Latvija ir donorvalsts līdzīgi kā citas Ziemeļu un Baltijas valstis, ir nepieciešams mainīt Latvijas statusu MIGA no II kategorijas (saņēmējvalsts) uz I kategoriju (donorvalsts).**

Iestājoties MIGA, Latvija veica iemaksu MIGA kontā USD 78 716 apmērā un Latvijas Bankas kontā MIGA mērķiem USD 26 239 LVL ekvivalentā (LVL 15 743). Latvijai kļūstot par Eiropas Savienības (ES) dalībvalsti, šī summa tika automātiski konvertēta EUR valūtā. Atbilstoši MIGA procedūrai, ja valsts vēlas mainīt savu dalībvalsts statusu no II kategorijas uz I kategoriju, tai jākonvertē nacionālā valūtā veiktā iemaksa uz brīvi konvertējamu valūtu. Ņemot vērā, ka Latvija ir ES dalībvalsts un veiktā iemaksa Latvijas Bankas kontā MIGA mērķiem jau ir konvertēta EUR valūtā, šī prasība jau ir izpildīta. Vienlaikus netiek plānotas iemaksas MIGA kapitālā. **Līdz ar to Latvijas pārejai uz I kategoriju nebūs fiskāla ietekme.**

Dalībvalsts pāreja no II uz I kategoriju ir brīvprātīga un tiek iniciēta, balstoties uz dalībvalsts pieprasījumu pilnvarnieka vēstules formā. Saskaņā ar MIGA konvencijas 31. pantu MIGA pilnvarnieku valde ir pilnvarota mainīt dalībvalsts statusu uz I vai II kategoriju. Tas nozīmē, ka pēc Latvijas pilnvarnieka pieprasījuma mainīt tās statusu MIGA uz I kategoriju, MIGA direktoru valdei ir jāpieņem lēmums, kas tiks tālāk nosūtīts pilnvarniekiem apstiprināšanai. **Latvijas statuss MIGA tiks mainīts, kolīdz stāsies spēkā pilnvarnieku rezolūcija. Plānots, ka Baltijas valstu statusa maiņa tiks veikta vienlaicīgi.**

**IV. Turpmākā rīcība**

1. Pieņemt zināšanai finanšu ministra iesniegto informatīvo ziņojumu.
2. Atbalstīt Latvijas Republikas statusa maiņu Daudzpusējā investīciju garantiju aģentūrā no II kategorijas (saņēmējvalsts) uz I kategoriju (donorvalsts).
3. Finanšu ministrijai sagatavot un iesniegt pieteikumu Daudzpusējā investīciju garantiju aģentūrā par Latvijas Republikas statusa maiņu no II kategorijas uz I kategoriju.

Finanšu ministrs J. Reirs

Vītola, 67083825

Liene.Vitola@fm.gov.lv

1. *Multilateral Investment Guarantee Agency* – MIGA. [↑](#footnote-ref-1)
2. *International Bank for Reconstruction and Development* – IBRD. [↑](#footnote-ref-2)
3. *International Development Association* – IDA. [↑](#footnote-ref-3)
4. *International Financial Corporation* – IFC. [↑](#footnote-ref-4)
5. *International Centre for Settlement of Investment Disputes* – ICSID. [↑](#footnote-ref-5)
6. 2007.gada 29.janvāra Ministru kabineta rīkojums Nr.65 “Par aizņēmējvalsts statusa anulēšanu Latvijas Republikai Starptautiskajā rekonstrukcijas un attīstības bankā” (prot. Nr.6 9.§). [↑](#footnote-ref-6)
7. IDA mērķis ir samazināt nabadzību, atbalstīt ekonomikas izaugsmi un uzlabot cilvēku dzīves apstākļus vismazāk attīstītajās pasaules valstīs. IDA ir lielākā attīstības palīdzības platforma pasaulē, kas sniedz grantus un aizdevumus uz atvieglotiem noteikumiem 76 vismazāk attīstītajās valstīs; [↑](#footnote-ref-7)
8. Daudzpusējā parādu atlaišanas iniciatīva (*Multilateral Debt Relief Initiative* - MDRI) tiek realizēta nabadzīgo valstu ar augstu parādu slogu iniciatīvas ietvaros (*Initiative for Heavily Indebted Poor Countries - HIPC Initiative)*; [↑](#footnote-ref-8)